C++: Funkcie
V mnohých situáciách je vhodné nejakú časť programu vyčleniť do samostatného celku, ktorý nazývame funkcia. Vhodným rozdelením programu a pomenovaním funkcií dosiahneme prehľadnejší zdrojový kód, no hlavnou výhodou je, že nám funkcie umožnia opakujúce sa časti programu písať len raz. Navyše, vďaka tomu, že funkcie môžu mať argumenty, vieme jednou funkciou nahradiť aj časti programu, ktoré sa opakujú s rôznymi obmenami.
Každá funkcia môže mať ľubovoľne veľa argumentov a môže tiež vracať hodnotu určeného typu. Funkciu v C++ definujeme takto:
Funkcia
návratový_typ  názov(typ1 názov1, typ2 názov2, ...) {
    príkazy;
    return(návratová hodnota);
}
Funkčný prototyp funkcie
návratový_typ  názov(typ1 názov1, typ2 názov2, ...);
· Používa sa pred funkciou main. Slúži ako preddefinovanie typov používaných vo funkcii. Potrebná je pre kompilátor. Vhodné používať predovšetkým vtedy, ak telá funkcií sú umiestnené v samostatných súboroch.
· Môže obsahovať mená parametrov, alebo len typy
void funkcia(int a, int b);
void funkcia(int,int);
· Musí končiť BODKOČIARKOU.
Z predošlých príkladov už poznáte funkciu main, ktorá zohráva špeciálnu úlohu v programe. Zriedka je však jedinou funkciou, z ktorej program pozostáva – v zdrojovom kóde väčšinou pred alebo za ňou definujeme ďalšie funkcie. Tieto sa však, narozdiel od main, nikdy automaticky nespustia – ak sa majú príkazy v ich tele vykonať, musia byť tieto funkcie zavolané z funkcie main, prípadne z nejak inej funkcie zavolanej z main.
Volanie funkcie
Nazov_funkcie();				//ak nemá parametre
Nazov_funkcie(param1,param2...); //s parametrami

Návratový typ – môže byť ľubovoľný typ(čísla, znaky, ukazovatele, štruktúry, objekty...) okrem typu POLE(jedine ak je súčasťou štruktúry či objektu).
Parametrom môže byť ľubovoľný typ aj pole.
Ak funkcia nemá návratový typ, nemôže byť použitá ako súčasť priraďovacieho príkazu(je ako samostatný príkaz – //funkcia();). Ak ho ale má, treba s volaním funkcie narábať rovnako ako s napr. s číslami. // napr. x=funkcia(); cout <<funkcia();
Ak voláme funkciu s parametrami, tak sa hodnoty(premenné) uvedené v zátvorke funkcie=parametre  priradia premenným v hlavičke tela funkcie podľa poradia pri volaní. Musia súhlasiť typy. Vo vnútri funkcie sa už ďalej používajú len premenné definované v hlavičke.
NAPR.
Volanie:  funkcia(5,4);     void funkcia(int a, int b)  a=5 b=4 vo funkcii sa pracuje s a,b
Volanie:  funkcia(x,y);     void funkcia(int a, int b)  a=x b=y vo funkcii sa pracuje s a,b
Príklady funkcií
Najjednoduchším variantom je funkcia, ktorá neprijíma žiadne argumenty ani nič nevracia (v tomto prípade namiesto návratového typu píšeme kľúčové slovo void – „prázdno“). Takáto funkcia jednoducho nahrádza opakujúcu sa alebo neprehľadnú časť zdrojového kódu.
void pozdrav() {
    cout << "Ahoj!\n";
}
//volanie funkcie z mainu:  pozdrav();
Vo funkcii main:   pozdrav();
Ak funkcii pridáme argument, tento bude v jej tele prístupný ako premenná s uvedeným názvom.
void pozdrav(int pocet) {
    for (int i = 0; i < pocet; ++i) {
        cout << "Ahoj!\n";
    }
}
//volanie funkcie z mainu:  pozdrav(5);
 
void pozdrav(int pocet, string meno) {
    for (int i = 0; i < pocet; ++i) {
        cout << "Ahoj, " << meno << "!\n";
    }
}
//volanie funkcie z mainu:  pozdrav(4,”Jano”);

Funkcia, ktorá nie je typu void, by mala vždy vrátiť hodnotu (samozrejme, správneho typu) pomocou príkazu return.
int polovica(int x) {
    return x/2;
}
Vyvolanie príkazu return okamžite ukončí vykonávanie funkcie – čo vieme šikovne využiť:
int najmensiDelitel(int x) {
    for (int i = 2; i < x; ++i) {
        if (x%i == 0) {
            return i;
        }
    }
 
    // nasledujúci príkaz sa vykoná, len ak podmienka vovnútri cyklu nebola ani raz splnená
    return x;
}
(Táto funkcia skončí, keď nájde prvého deliteľa – ďalej už nehľadá, cyklus for dojde až do konca len v prípade, že žiadneho deliteľa od 2 do x−1 nenájde.)


